!! जिनगी भेल अन्हार !!
हे मईया पूरा जिनगी भेल अन्हार ।।
कियौ ने पकड़लक माँ गे अंगुरिया ।
भवानी लिखले इ केहन कपार ।।
हे मईया पूरा जिनगी भेल अन्हार ।।
अपमानित भय समय बीतेलौ ।
सम्हार गे माँ हम्मर पतवार।।
हे मईया पूरा जिनगी भेल अन्हार ।।
निशान्त झा "बटोही"
।। मिथिला वर्णन ।।
जहिया सँ हम एलौं मीता, छोड़ि के अपन गाम यौ ।
रहि-रहि कअ मोन पड़ैय, पावन मिथिला धाम यौ ।।
जेहि धरती पर बीतल बचपन, छै वो स्वर्ग समान यौ।
दुलकि-दुलकि के मारी ठेहुनिया,मायक मुख मुस्कान यौ।
धूल धूसरित तन कोरा लए,बाबा चुमैत मुँह कान यौ ।।
रहि-रहि कअ मोन पड़ैय,पावन मिथिला धाम यौ ।
छुटल बाग बगैचा सँगमें , कलकतिया मालदह आम यौ।
मिठगर-मिठगर जामुन महुआ, सोहरल गाछ लताम यौ ।
अखरा नून सँग टिकुला मीता, बैस बाग मचान यौ ।।
रहि रहि कअ मोन पड़ैय, पावन मिथिला धाम यौ ।
लुक्का छिप्पी चोरा नूक्की , खेलै छलियै खेल यौ ।
मचै हुड़दंग मितक सँग , अापस में छल मेल यौ ।
बूढबा बाबा छड़ी घुमाबैथ, दौड़ी सगरो दलान यौ ।
रहि रहि कअ मोन पड़ैय, पावन मिथिला धाम यौ ।
घर-घर ललना पहिर के गहना , गाबै हिलमिल गान यौ।
सोहर , झुमर, लगनी, झरनी , बटगवनी केर तान यौ ।
मधुरी बोली चानन टीका, " माधव" मुख में पान यौ ।
रहि रहि कअ मोन पड़ैय, पावन मिथिला धाम यौ ।।
------दिनेश कुमार झा " माधव "
सझुआर,बेनीपुर,दरभंगा ,मिथिला .
अभिनंदन अभिनंदन ,
हे कविवर अभिनंदन ।
पुण्य धरा माटि वो ,
जतय लेलौं अहाँ अवतरण ।
अछि कोटि कोटि नमन,
हे " रमण "कवि चरण वंदन ।।
अछि शान अहाँ सँ ,
अभिमान अहाँ सँ ।
पहचान अहाँ सँ ।
अहाँ हे मैथिल नंदन ।।
परचम सतत नभ पर ,
शीतलता अछि चान सन ।
खिलल क्यारी फुलवारी ,
चमकैत नाम भानु सन ।
हे मैथिल सिर के चन्दन ।।
छी शब्दकोष भंडार अहाँ,
गीत गजल झनकार अहाँ।
छी " माधव" मन उदगार अहाँ,
करू प्रेम सुमन स्वीकार अहाँ ।
निज लेखनी सँ करू ,
नित नव नव पद स्रृजन ।।
------ गीतकार दिनेश झा " माधव "
।। मैथिली श्रीराम - भजन ।।
हे रघुनंदन रविकुल चंदन , पुरूषोत्तम श्रीराम ।
कौशलेश दशरथ कें लाला , सिता के अभिमान ।
सुनु हे अबध बिहारी , हरू हे संकट भारी ।।
पतित पावन परमेश्वर , सुनु सियवर राम अहाँ यौ ।
कतेक अधम पापी कें तारलौं , रघुवर राम अहाँ यौ ।
प्रेम पाश बंघन में पड़ी क , केलौं प्रभु कल्याण ।
सुनु हे वीर धनुधारी , हरु हे संकट भारी ।।
पग रज प्रभु महिमा , के नहि जग में जानै ।
गौतम नारी अहिल्या प्रभुजी , जन्म कृतारथ मानै ।
पग पखारत केवट तड़ि गेल , जाने सकल जहान ।
सुनु हे परम सुखारी , हरू हे संकट भारी ।।
ऐंठल बैर सबरी के , प्रभु रूचि सँ भोग लगेलौं ।
अधम गीध जटायु कें स्वामी , मोक्ष के धाम पठेलौं ।
माँगत " माधव " करजोरी प्रभुजी , दियौ अभय वरदान।
सुनु हे संत हितकारी , हरू हे संकट भारी ।।
----- गीतकार दिनेश झा " माधव "
हे प्रियतम जुनी तजी,
होई तहि सांझ निशा,
पुनि आयत,
रहब कोना निश्चिंत।
पिया बिनु दुर्दिन,
धरके हिया मन,
रहि-रहि भागे,
बरसे बदरा बिजली छिटके,
लगाए सब विपरीत।
